text: Forbrændt kvinde uden for livsfare
  05 januar 2015 kl. 06.30
  En 25-årig kvinde, der lørdag i Ribe blev alvorligt forbrændt, er nu meldt uden for livsfare.
  Det oplyser Syd og Sønderjyllands Politi.
  Branden opstod i en lejlighed på Willemoesvej i Ribe ved middagstid lørdag. En helikopter fløj kvinden til behandling på Rigshospitalet.
  Kvinden var i livsfare efter at være blevet forbrændt på cirka 20 procent af kroppen, især på overkroppen og i ansigtet.
  Vagtchef hos Syd- og Sønderjyllands Politi Erik Lindholdt oplyser til Ritzau, at politiets teknikere fortsat undersøger årsagen til branden.
  - Vi kan ikke sige noget præcist om årsagen endnu, men kun, at der ikke ligger en forbrydelse bag, siger Erik Lindholdt.
  